Správa o príprave diaľnic a rýchlostných ciest

1. Úvod

	Dynamický rozvoj cestnej dopravy má na celom svete výrazný vplyv na vývoj cestného staviteľstva, na plánovanie, projektovanie a stavbu. Ak má mať rozvoj automobilizmu kladný vplyv na dynamiku celého národného hospodárstva, tak je potrebné zaistiť aj vysoko kvalitnú cestnú sieť, v prvom rade najvyššej kategórie ciest, t. j. diaľnic. Priestor, čas, rýchlosť, premiestňovanie osôb a tovarov sú faktory stále hlbšieho významu pre dnešnú spoločnosť. Obdobie priemyselného rozmachu je charakterizované veľkou zmenou dopravných vzťahov, najmä v cestnej doprave, ktorá má zvláštne postavenie, a ktorej prináleží dôležitá úloha. Pružnosť v prevádzke, rýchle prispôsobenie požiadavkám, primerané investičné náklady, možnosť mnohostrannej iniciatívy v uspokojovaní dopravných potrieb, administratívne zjednodušenie, voľná dispozícia dopravných prostriedkov a voľnosť jazdných poriadkov sú charakteristikami, ktoré priaznivo ovplyvňujú významný rozvoj cestnej dopravy.  Cesty dnes majú vo výrobnom procese dôležitosť, ktorú nemali ešte nikdy v minulosti. Diaľnice získali význam dopravných tepien, presahujúci tradičnú úlohu vzhľadom na schopnosť previesť stúpajúcu intenzitu dopravy.
	
	Východisková poloha  pre zhodnotenie diaľnic a rýchlostných ciest vybudovaných v rokoch  1998 – 2006 (9 rokov) poukazuje na to, že postup bol pomalý a prírastky veľmi mierne. Hodnotenie vychádza zo skutočnej štatistiky odovzdaných úsekov do užívania Slovenskou správou ciest, resp. Národnou diaľničnou spoločnosťou, a.s. (ďalej NDS, a.s.). Za predmetné roky bolo odovzdané do užívania ročne v priemere 22,8 km diaľnic a 8 km rýchlostných ciest. Za obdobie prezentované v tomto materiáli (2007 – 2014) 8 rokov  má byť odovzdané  do užívania 322,5 km diaľnic a 376,8 km rýchlostných ciest, t.j. prírastok ročne 40,3 km diaľnic a 47,1 km rýchlostných ciest. Po roku 2014 ostáva dobudovať 55 km diaľnic a 663 km rýchlostných ciest. 

Vláda SR si plne uvedomuje potrebu zrýchlenia tempa dostavby nadradenej cestnej infraštruktúry chýbajúcich úsekov diaľnic a rýchlostných ciest, čo deklarovala programovým vyhlásením vlády a následne ambicióznym plánom prípravy a výstavby, ktorý bol schválený uznesením vlády SR č. 1084/2007 k Programu prípravy a výstavby diaľnic a rýchlostných ciest na roky 2007 – 2010. 

2.  Stav prípravy stavieb diaľnic a rýchlostných ciest

	Nevyhnutnou súčasťou zámerov dostavby diaľnic a rýchlostných ciest je zabezpečenie kvalitnej prípravy stavieb, ktorá pozostáva z rôznych stupňov a procesných úkonov. Urbanistické plánovanie a  dopravný urbanizmus sa dotýkajú nielen miest, ale  celých území, v ktorých sa diaľnica stáva jedným z hlavných urbanistických prvkov krajiny, ktorú ovplyvňuje človek. Jej umiestnenie v krajine, ktorá ju obklopuje, sa musí harmonicky skĺbiť. Preto sa technika a estetika prelínajú a projektant s dopravným urbanistom sa stávajú architektmi krajiny.

Výstavba diaľničnej siete SR predstavuje jedno z najväčších inžinierskych diel, zvládnuté technicky a esteticky. Diaľničná trasa musí byť vedená tak, aby pôsobila plynulým dojmom, a aby diaľničné teleso bolo čo najdokonalejšie včlenené do krajiny. Smerové návrhové prvky musia byť v súlade s výškovým riešením trasy tak, aby boli vylúčené estetické nedostatky jeho priestorového vedenia.  Technické riešenie trasy musí vyhovovať požiadavkám na bezpečnosť, plynulosť jazdy a komfort užívateľov s využitím inteligentných dopravných systémov. 
	
2.1 Legislatíva pre urýchlenie prípravy stavieb

	Súčasný stav prípravy diaľnic a rýchlostných ciest je  výsledkom  pomalého tempa prác na jednotlivých stupňoch dokumentácií v predchádzajúcom období. Postup prípravy je v súčasnosti výrazne zdynamizovaný uplatňovaním zákona č. 275/2007 Z. z., ktorým sa mení a dopĺňa zákon NR SR č. 129/1996 Z. z.  o niektorých opatreniach na urýchlenie prípravy výstavby diaľnic a ciest pre motorové vozidlá, v znení zákona NR SR č. 160/1996 Z. z. o zmene a doplnení niektorých zákonov s účinnosťou od 1. júla 2007.

	Nedostatočná príprava niektorých úsekov zaradených do projektov PPP si vyžiadala vytvoriť legislatívny rámec na urýchlené ukončenie prípravy projektov, čo sa podarilo prijatím zákona č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a  zákona č. 664/2007 Z. z., ktorým sa mení a dopĺňa zákon č. 135/1961 Zb. o pozemných komunikáciách (cestný zákon) a o zmene a doplnení niektorých zákonov, s účinnosťou  od 11. 12. 2007. Táto úprava  zákona riešila časť procesov prípravy stavieb, proces stavebného konania - stavebného povolenia, pretože prakticky takmer na všetky úseky projektov realizovaných formou PPP boli vydané územné rozhodnutia.

Prebiehajúca príprava stavieb v nadväznosti na harmonogram výstavby vyvolala potrebu ďalších opatrení, a preto vláda SR schválila uznesením vlády č. 698/2008 zo dňa 1. 10. 2008 návrh novely zákona č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá. Táto úprava rieši aj ďalšiu časť procesov prípravy stavieb, t.j.  územné konania najmä v súčasnosti na D4, R7, R8 a následne  na celú nedobudovanú sieť diaľnic a rýchlostných ciest.. Vládny návrh zákona taktiež predpokladá zjednodušenie postupu prípravy vytvorením a doplnením zvláštneho režimu prípravy v súvisiacich predpisoch. Legislatívne úpravy boli zadefinované ako riešenia objektívnych príčin, ktoré bránia urýchlenému režimu, potrebnému na naplnenie vládneho programu výstavby cestnej siete. 
Nie však všetky návrhy na urýchlenie prípravy boli akceptované, ako napr. v prípade zákona č. 24/2006 Z. z. o posudzovaní vplyvov na životné prostredie. Zrejme si prax vyžiada úpravu aj týchto procesov.

2.2 Stav prípravy úsekov diaľnic a rýchlostných ciest

	Súhrnné projektové riešenia sú vypracované pre jednotlivé úseky ťahov diaľnice a rýchlostnej cesty. Následná príprava stavby pozostáva z rôznych stupňov projektovej dokumentácie, ktorá podlieha schvaľovaniu v zmysle stavebného zákona a súvisiacich predpisov. 

	Obstaranie územného rozhodnutia a stavebného povolenia v režime stavebného zákona je všeobecne zložitým procesom.  Východisková poloha je, že stavebník (investor)  je v celom tomto procese žiadateľom.  Prax ukazuje, že v dôsledku prehĺbenia právneho vedomia občanov, formovania mimovládnych organizácií a občianskych združení a  stúpajúceho počtu petícií je rozhodovací proces pre stavebné úrady komplikovaný,  konfliktný a najmä často krát v potrebnom čase nerealizovateľný. Stavebné úrady majú právo o námietkach účastníkov konania rozhodnúť. Pozorujeme  však tendencie, že o námietkach sa rozhoduje skôr v prospech ostatných účastníkov, ako stavebníka a rozhodovanie trvá v niektorých prípadoch neúmerne dlho.  Úplne novým javom je, že  petície občanov smerujú  k zrušeniu už vydaných rozhodnutí.  Balansovanie v rozhodovacom procese  môže jednoznačne deformovať harmonogram postupu prípravy a výstavby diaľnic a môže viesť  prechodne k stagnácii.  Je potrebné objektívne povedať, že na riešení tohto problému musí mať svoj pracovný podiel aj stavebník, a to obstaraním kvalitnej dokumentácie, ktorá  bude transparentná vo všetkých smeroch. V nových zmluvách na spracovanie dokumentácie rieši už tento problém NDS, a.s. (investor) aj presunom zodpovednosti za vzniknuté naviac práce zhotoviteľa z titulu nekvalitnej projektovej dokumentácie práve na projektanta.

Aktuálny stav prípravy je uvedený v tabuľkách pre úseky jednotlivých ťahov s použitím týchto symbolov a skratiek:
TŠ – schválená technická štúdia
EIA – ukončený proces EIA  vydaním Záverečného  stanoviska
DUR -  schválená dokumentácia pre vydanie územného rozhodnutia
ÚZ konanie –proces územného konania 
ÚR – vydané územné rozhodnutie
DSP – schválená dokumentácia pre stavebné povolenie
SP – vydané stavebné povolenie
DP – vypracovaná dokumentácia pre ponuku výberu zhotoviteľa

Pripravované stavby diaľnice D2
štátna hranica ČR/SR Kúty – Malacky – Bratislava – štátna hranica SR/MR 	
P.č.	Názov stavby 	Dĺžka v km	Zač.	Ukon.	zdroj financovania	Mosty/tunely	stup. prípr.	
1.	D2  križovatka Čunovo (prepoj. D2 a I/2 Rusovce)	1,5	2010	2012	ŠR	2/0	EIA	
	Celkom D2	1,5						

Pripravované stavby diaľnice D3
Žilina (križovatka s D1) - Kysucké Nové Mesto- Čadca - Skalité -štátna hranica SR/PR  	
P.č.	Názov stavby 	Dĺžka v km	Zač.	Ukon.	zdroj financovania	Mosty/
tunely	stup. prípr.	
1.	D3 Žilina , Strážov – Žilina Brodno	4,2	2011	2014	KF+ŠR+NDS	4/1	EIA, ÚZ konanie	
2.	D3 Žilina, Brodno – Kysucké Nové .Mesto	10,1	2011	2014	KF+ŠR+NDS	16/1	EIA, ÚZ konanie	
3.	D3 Kysucké Nové Mesto - Oščadnica	10,7	2010	2014	KF+ŠR+NDS	20/0	ÚR	
4.	D3 Oščadnica – Čadca, Bukov 2.prof.	6,1	2010	2013			rozprac. TŠ	
5.	D3 Čadca, Bukov - Svrčinovec	5,8	2010	2014	KF+ŠR+NDS	24/0	EIA, ÚR	
6.	D3 Svrčinovec - Skalité	12,3	2010	2014	KF+ŠR+NDS	24/2	DP	
	Celkom D3	49,2						

Pripravované stavby diaľnice D4
štátna hranica Rakúsko/SR - Bratislava - križovatka D2 Jarovce - križovatka Rovinka - križovatka s D1 Ivanka pri Dunaji-sever - križovatka s cestou II/502 - križovatka s cestou I/2 - križovatka s D2 Stupava juh - štátna hranica SR/Rakúsko*
	
P.č.	Názov stavby 	Dĺžka v km	Zač.	Ukon.	zdroj financovania	Mosty/
tunely	stup. prípr.	
1.	D4 Bratislava Jarovce - Ivanka sever	23,2	2011	2014	 **	46/2	proces EIA	
2.	D4 Ivanka sever - Stupava juh	18,5	2011	2014	 **	22/1	proces EIA	
3.	D4 križovatka Stupava juh na D2	3,2	2008	2010	ŠR	6/0	DSP, DP	
4.	D4 Devínska Nová Ves - štátna hranica SR/Rak. 	3,4	2014	2017	 	 	proces EIA	
	Celkom D4	48,3	 	 	 	 	 	
* definované v Programe prípravy a výstavby diaľnic a rýchlostných ciest na roky 2007 - 2010 (uzn. vl. č. 1084/2007)	
	
** predpokladaný spôsob financovania – PPP alt. ŠR

Pripravované úseky diaľnic a rýchlostných ciest nahradia úseky ciest v trasách TEN-T, ktoré sú v súčasnosti nevyhovujúce z hľadiska kapacity, kvality a tým aj bezpečnosti. Dobudovanie nadradenej cestnej siete prispeje k odstráneniu kongescií a zníženiu nehodovosti. 

2.3 Plnenie harmonogramu začínania stavieb podľa Programu prípravy a výstavby diaľnic a rýchlostných ciest na roky 2007 – 2010. 

Plnenie programu v roku 2007 bolo zabezpečené s oneskorením. Harmonogram v roku 2008 sa priebežne plní a aktuálny stav je uvedený v tabuľke.

3. Druhy dokumentácií v rámci investorskej prípravy diaľnic a rýchlostných ciest

Medzi základné druhy dokumentácií v rámci postupnosti investorskej prípravy patria:
•	technická štúdia,
•	dokumentácia EIA,
•	zámer,
•	správa o hodnotení,
•	stavebný zámer pre výkon štátnej expertízy,
•	dokumentácia pre územné rozhodnutie,
•	dokumentácia pre stavebné povolenie,
•	dokumentácia na predloženie ponuky pre výber zhotoviteľa stavby.

3.1 Technická štúdia

	Štúdie diaľničných ťahov sú prvým hmotným vyjadrením plánovanej diaľničnej siete. Sú overením možnosti vedenia diaľničnej trasy územím vo viacerých smeroch daných politicko-dopravnými hospodárskymi úvahami. V ďalších fázach sú štúdie vyjadrením investičného zámeru. Dokumentujú a zdôvodňujú účel, technicko-ekonomickú koncepciu a výhodnosť zámeru na základe vyhodnotenia variantných riešení. V tomto zmysle sú štúdie diaľničných ťahov aj prvým stupňom prípravy dokumentácie na výstavbu. Z hľadiska územného plánovania sú štúdie taktiež podkladom pre spracovanie územných plánov. 

3.2 Posudzovanie vplyvov na životné prostredie

	Neoddeliteľnou súčasťou prípravy stavieb je proces posudzovania vplyvov na životné prostredie, ktorý je z časového hľadiska náročný, v rozpätí až dvoch rokov, začína zámerom stavby a končí spracovaním posudku a vydaním záverečného stanoviska. 

	Pri stavbách diaľnic a rýchlostných ciest je potrebné v rámci prípravnej dokumentácie riešiť trasu vo variantoch, vyhodnocovať ich ekonomickú efektívnosť, časovú postupnosť výstavby, vplyv stavby na okolie, prírodu, obyvateľstvo a celkové životné prostredie, ale zohľadniť aj potrebné prevádzkové väzby. V zmysle zákona NR SR č. 24/2006 Z. z. o posudzovaní vplyvov na životné prostredie je vymedzený rozsah a hĺbka potrebnej dokumentácie pre schvaľovací postup EIA (Environmental Impact Assesment) tak, aby sa dostatočne zohľadňoval ich vplyv na životné prostredie, či už z hľadiska vlastnej stavby, alebo následnej prevádzky. Cieľom je úprava postupu pri komplexnom odbornom a verejnom posudzovaní pripravovaných stavieb, zariadení a iných činností pred rozhodnutím o ich povolení podľa osobitných predpisov (pred vydaním územného rozhodnutia). 
	
	Stavebník spracuje zámer, ktorý musí obsahovať minimálne dve variantné riešenia činnosti, ako aj vyhodnotenie stavu, ktorý by nastal, ak by sa zámer neuskutočnil (tzv. nulový variant). Po spracovaní nasleduje prerokovanie zámeru so všetkými dotknutými orgánmi štátnej správy, dotknutými sídelnými útvarmi a verejnosťou. Po ukončení tejto fázy navrhovateľ spracuje Správu o hodnotení vplyvov na životné prostredie, pričom MŽP SR určí, ktoré varianty zámeru je potrebné podrobnejšie vypracovať a hodnotiť, na ktoré kritériá je potrebné osobitne prihliadnuť. Po verejnom prerokovaní so všetkými dotknutými orgánmi nasleduje spracovanie posudku, ktorým sa vyhodnotí najmä úplnosť správy o hodnotení, zapracovanie pripomienok štátnych orgánov, obcí a občianskych iniciatív a združení.
	 
	Záverom posudzovania je záverečné stanovisko, kde sa okrem celkového hodnotenia vplyvov navrhovanej činnosti uvedie, či sa odporúča alebo neodporúča jej realizácia, prípadne za akých podmienok, ako aj požadovaný rozsah jej monitorovania a vyhodnocovania. Súčasťou žiadosti o územné rozhodnutie stavieb posudzovaných podľa tohto zákona je záverečné stanovisko, bez ktorého nesmie byť začaté územné konanie, ani vydané územné rozhodnutie.  

4. Majetkovo-právna príprava stavieb

Dôležitou úlohou je včasné odovzdávanie staveniska a začatie výstavby vrátane všetkých majetkoprávnych záväzkov jednotlivým dodávateľom stavieb. Plnenie tejto povinnosti si vyžaduje urýchlené a operatívne riešenie majetkoprávnych vzťahov, vrátane asanácií stavbou dotknutých objektov. Základným podkladom pre rokovanie s organizáciami alebo vlastníkmi, resp. užívateľmi príslušných nehnuteľností dotknutých výstavbou diaľničnej siete, sú geometrické plány, ktoré tvoria neoddeliteľnú súčasť projektovej dokumentácie. Rozhodujúci problém sa pri riešení majetkoprávnych vzťahov sústreďuje okolo otázky náhrady. Pri konkrétnych rokovaniach o výkupoch nehnuteľností v záujme uvoľnenia staveniska pre výstavbu dochádza k rade stretov. Cieľom návrhu trasovania je, aby pri rešpektovaní všetkých technicko-ekonomických parametrov pre zaistenie rýchlosti a bezpečnosti prevádzky a estetické začlenenie diaľnice do krajiny boli v najväčšej možnej miere rešpektované aj pochopiteľné záujmy osôb alebo organizácií na zachovanie ich pôvodného majetku. Investor stavby v spolupráci s projektantom má eminentný záujem na tom, aby k demoláciám, najmä rodinných domov a ostatných objektov s bytovými jednotkami, dochádzalo len v nevyhnutných prípadoch.
	
	Na základe doterajších skúseností pri riešení majetkoprávnej prípravy stavieb a postupov majetkoprávneho vyrovnania investora, je možné definovať niekoľko príkladov, sťažujúcich a predlžujúcich majetkoprávne vyrovnanie stavebníka s vlastníkom pozemku.

4.1 Evidencia vlastníctva

Problémom pre zabezpečenie majetkoprávneho usporiadania nehnuteľností sú prípady, keď v príslušnom katastri je vlastníctvo evidované na listoch vlastníctva, ale aj na pozemno-knižných vložkách. Často jedna parcela má evidovaných vlastníkov na oboch dokumentoch, alebo aj v niekoľkých vložkách. Zistenie spoluvlastníckych podielov je potom mimoriadne ťažké, pretože ich súčet býva väčší ako 1/1. Tento problém by mali vyriešiť začaté a urýchlene vykonané konania o obnove evidencie niektorých pozemkov a právnych vzťahov k nim (ROEP) podľa zákona  č. 180/1995 Z.z. o niektorých opatreniach na usporiadanie vlastníctva k pozemkom, vo všetkých katastrálnych územiach v ktorých sa pripravujú, alebo už realizujú stavby diaľnic a ciest pre motorové vozidlá Ak takéto konanie už prebieha, je potrebné, aby bolo urýchlene vykonané a ukončené. Na základe uvedeného konania môžu byť takto zistené vlastnícke vzťahy urýchlene zapísané v katastri nehnuteľností.

4.2 Znalecké posudky

Vyhotovenie znaleckých posudkov na pozemky, kde znalec väčšinou stanovuje jednotkovú cenu pozemku pre väčší úsek diaľnice, alebo celé katastrálne územie, sa značne predlžuje zabezpečovaním listov vlastníctva (LV) a pozemno-knižných vložiek, čo je pre účel,  ktorý má znalecký posudok splniť v tomto prípade  nepotrebné. Znalec neposudzuje vlastníctvo k pozemkom, ale stanovuje ich cenu. Vyhláška dokonca obmedzuje platnosť listu vlastníctva na tri mesiace, čo je v rozpore s katastrálnym zákonom, podľa ktorého LV platí dovtedy, pokiaľ sa nepreukáže opak. Často sa stáva, že cena  pozemku na ktorom stojí napr. rodinný dom, alebo výrobná hala, ktoré majú byť asanované, je aj niekoľko krát nižšia ako je cena porovnateľného, primeraného pozemku v danej lokalite. 
Pre urýchlenie procesu je potrebné novelizáciou vyhlášky Ministerstva spravodlivosti SR č. 490/2004 Z. z., ktorou sa vykonáva zákon č. 382/2004 Z. z. o znalcoch, tlmočníkoch a prekladateľoch zjednodušiť obsah znaleckého posudku o stanovení všeobecnej hodnoty nehnuteľností – pozemkov, keď znalec oceňuje diaľničné stavebné pozemky (podľa zákona č. 129/1996 Z.z. o niektorých opatreniach na urýchlenie prípravy výstavby diaľnic a ciest pre motorové vozidlá, v znení zákona NR SR č. 160/1996 Z. z. o zmene a doplnení niektorých zákonov) pre určitý väčší úsek diaľnice. V znaleckom posudku nebude potrebné dokladať doklady o vlastníctve, ako listy vlastníctva a pozemnoknižné vložky, pretože účelom ocenenia nie je skúmať vlastnícke vzťahy. Súčasne je potrebné, aby znalci vypočítavali cenu diaľničného stavebného pozemku, na ktorom stojí stavebný objekt, ktorý má byť asanovaný v takej cene, za ktorú si vlastník môže kúpiť obdobný primeraný pozemok v danej lokalite. Znalec vypracuje znalecký posudok na základe podkladov predložených investorom.

4.3 Evidencia vlastníctva a jeho zisťovanie 

Investor, ako aj subjekt vykonávajúci pre neho majetkovoprávne usporiadanie, potrebuje vo vyhradenom čase priamo zisťovať na Správe katastra potrebné údaje o vlastníctve k stavebným pozemkom a súčasne priamo konzultovať niektoré otázky s pracovníkmi správy katastra. V úradných hodinách pri množstve čakajúcich stránok takáto činnosť nie je efektívne možná. Je preto potrebné, zabezpečiť v súčinnosti s investorom urýchlené a prednostné vybavovania agendy a konania na Správach katastra v územiach, kde v určitom čase investor diaľnice (v rozsahu zákona č. 669/2007 Z. z.)  vykonáva majetkovoprávne usporiadanie nehnuteľností pre stavenisko diaľnice. Dôležité je aj umožnenie prístupu k potrebným informáciám o evidencii vlastníctva k nehnuteľnostiam vo vyhradenom čase pracovníkom investora, ako aj subjektom vykonávajúcim pre investora uvedenú činnosť, prípadne aj zabezpečiť na uvedený čas personálne posilnenie takejto Správy katastra.

4.4 Znehodnotenie geometrických plánov

Geometrické plány pre stavbu diaľnice (v rozsahu zákona č. 669/2007 Z. z.), ktoré pripravuje investor, môžu byť  v čase ich prípravy, ako aj po ich vyhotovení a overení, znehodnotené inými geometrickými plánmi iných subjektov, ktorí si ich dávajú vyhotovovať na parcelách v koridore diaľnice. Takáto situácia už niekoľko krát spôsobila meškanie zhotoviteľa s geometrickými plánmi (GP) a tým predĺženie prípravy stavby.

4.5 Postupy konania v prípade vyvlastňovania

Postup vyvlastňovania, napriek tomu, že ho zákon umožňuje, nie je detailnejšie riešený v žiadnom dokumente a stavebné úrady majú na toto konanie rôzne názory. Často vôbec nechcú obmedzovať vlastnícke právo vyvlastnením podľa predbežných geometrických plánov, alebo vyžadujú také podklady napr. listy vlastníctva (LV) s príslušným kolkom, hoci sa dá použiť LV z Katastrálneho portálu, ktorý je vždy  aktuálnejší. Otvorené ostávajú otázky spojenia veci vo vyvlastňovacom konaní, hromadný návrh na vyvlastnenie, poplatky za návrh, spôsob náhrady za dočasné obmedzenie vlastníctva k  pozemkom atď. Preto je potrebné zabezpečiť metodické usmernenie Krajských stavebných úradov vo veci postupu pri obmedzovaní vlastníckych práv vlastníkov diaľničných stavebných pozemkov (podľa zákona  č. 129/1996 Z. z.) vyvlastnením, podľa predbežných geometrických plánov (§ 7 zákona  č. 669/2007 Z. z.), alebo aj overených geometrických plánov, ak je takýto postup vzhľadom na urýchlenie zabezpečenia stavebného povolenia na stavbu diaľnice potrebný.

4.6 Skrátenie trvania výkonu štátnej expertízy
Štátna  expertíza je súčasťou procesu prípravy diaľnic a rýchlostných ciest, preto je potrebné upraviť pre urýchlenie prípravy stavieb vykonávanie tohto stupňa. Výkon štátnej expertízy je potrebné vykonať do 3 mesiacov od podania návrhu.

4.7 Vyvlastnenie pozemkov pod stavbami už postavenými

Vyvlastnenie pozemkov pod stavbami už postavenými umožňuje platná legislatíva. Podľa § 17 zákona  č.135/1961 Zb. o pozemných komunikáciách (cestný zákon) v znení neskorších predpisov, možno vyvlastniť vo verejnom záujme pre účely  stavby a správu diaľnic, ciest a miestnych komunikácií, vrátane zriadenia ich ochranných pásiem podľa osobitných predpisov. Ak sa do pojmu „správa“ jednoznačne zahrnie aj pojem vlastníctva pozemkov, na ktorých stavba diaľnice stojí, bolo by postačujúce, aby vznikol titul na vyvlastnenie pozemkov aj pod stavbami diaľnic, ciest a miestnych komunikácií,  ktoré sú už postavené. Uvedené je potrebné vykonať v rámci novely vykonávacej vyhlášky  k uvedenému stavebnému zákonu. Časť diaľnic a ciest pre motorové vozidlá nie je majetkovoprávne usporiadaná a v niektorých prípadoch, ak chceme diaľnicu kompletne usporiadať, je potrebné niektoré pozemky vyvlastňovať. Taktiež bez titulu na vyvlastnenie, nie je možné uskutočniť prevod vlastníctva neznámych vlastníkov prostredníctvom SPF.

5. Protihlukové opatrenia

Pri príprave a výstavbe diaľnic a rýchlostných ciest vznikajú neprimerané nároky v súvislosti so zmenami vyhlášky Ministerstva zdravotníctva SR č. 549/2007, ktorou sa ustanovujú podrobnosti o prípustných hodnotách hluku, infrazvuku a vibrácií s účinnosťou od 1. 12. 2007. Vyhláška neobsahuje  prechodné ustanovenie a sprísnené požiadavky sú kladené aj na úseky nadradenej infraštruktúry, ktoré sú zaradené do projektov PPP a ďalších úsekov, ktorých príprava je v záverečnej fáze popr. v realizácii. Zmeny právneho predpisu už v súčasnosti spôsobili nadmerné zaťaženie rozpočtov pripravovaných stavieb a potreby neprimeraných technických riešení.

Zosúladenie prípustných hodnôt s Akčnými hodnotami hlukových indikátorov, ktoré určuje nariadenie vlády SR č. 258/2008 Z. z., ktorým sa mení a dopĺňa nariadenie vlády SR č. 43/2008 Z. z., ktorým sa ustanovujú podrobnosti o strategických hlukových mapách a akčných plánoch ochrany pred hlukom. Akčné hodnoty pre hlukové mapy sú vyššie, ako hodnoty určené vyhláškou. 

Vyhláška nerieši postavenie iných právnických osôb, ktoré svojou prevádzkovou činnosťou spôsobujú hluk. Národná diaľničná spoločnosť, a. s., pri stavbe diaľnice realizuje väčší rozsah protihlukových opatrení.

Vzhľadom na vyššie uvedené je potrebné upraviť vyhlášku  Ministerstva zdravotníctva SR č. 549/2007 nasledovne:
1.	Za vykonanie opatrení podľa tejto vyhlášky zodpovedá tá právnická osoba, ktorá vznik hluku spôsobila svojou prevádzkovou činnosťou. (Zámerom je vylúčiť investora diaľnice za kumulovaný hluk.) 
2.	Vypustiť z § 2 základné pojmy z bodu  zs) bod i)
okolie je územie do vzdialenosti 100 m od osi vozovky alebo od osi priľahlého jazdného pásu pozemnej komunikácie
     (vynechať definíciu okolia pre pozemné komunikácie)
3.	V tabuľke č. 1 Prípustné hodnoty určujúcich veličín hluku vo vonkajšom prostredí  zmeniť Prípustné hodnoty (dB) v stĺpci Pozemná a vodná doprava LAeq.p

v kategórii I.      	deň       	z hodnoty      	45   na    60
                           	večer     	z hodnoty     	45   na    60
                           	noc       	z hodnoty     	40    na   50
v kategórii II.     	deň       	z hodnoty      	50   na    65
                           	večer    	z hodnoty      	50   na    65
                           	noc       	z hodnoty      	45    na   55   
v kategórii III.    	deň      		z hodnoty      	60   na    65
                           	večer  		z hodnoty      	60   na    65
                           	noc      	z hodnoty      	50    na   55    

6. Záver

Pri predkladaní Programu prípravy a výstavby diaľnic a rýchlostných ciest na roky 2007 – 2010 si MDPT SR stanovilo za cieľ znížiť finančnú náročnosť predkladaného programu D a R pre štátny rozpočet a iné formy financovania o cca 20 % z dôvodu súčasných vysokých obstarávacích cien. Niektoré dosiahnuté výsledky sú prezentované v Správe o plnení programu prípravy a výstavby diaľnic a rýchlostných ciest na roky 2007 – 2010. V oblasti posudzovania projektovej dokumentácie vnútro rezortnou expertízou boli za necelý rok po vybudovaní legislatívnej a materiálnej bázy dosiahnuté pozoruhodné výstupy v znížení rozpočtov niektorých úsekov diaľnic a rýchlostných ciest. V priebehu roka 2007 bolo MDPT SR posudzovaných celkom 5 projektov úsekov diaľnic a rýchlostných ciest v celkovej hodnote 17,899 mld. Sk. Rezortnou expertízou boli objektivizované nároky rozpočtov z projektovej dokumentácie a bola vyčíslená celková úspora vo výške 1,157 mld. Sk. Ďalšie úspory predpokladáme znížením  rozostavanosti niektorých stavieb, dĺžky privádzačov a premietnutím novej normy STN 73 6101 Projektovanie ciest a diaľnic, upravenej v zmysle Dohody o hlavných európskych cestách AGR, čo sa môže prejaviť v znížení predpokladaných nákladov až v nasledujúcich rokoch. Prejavujú sa nedostatky v predprojektovej a projektovej príprave, ktoré vedú k prácam naviac  a následne k dodatkom k zmluve vo veľkom rozsahu. Výsledky dosiahnuté  za ostatné roky v tejto oblasti boli neuspokojivé a nebolo možné vykonávať ani  vhodné finančné plánovanie. 

 NDS, a.s., prijala opatrenia  na znižovanie počtu dodatkov a naviac prác a to:
•	zavedením novej ON 2/3330/2007 – riešenie zmien počas výstavby, ktorá v zásadnej miere rieši nové postupy pri schvaľovaní a uzatváraní dodatkov,
•	zavedením riadnych štvrťročných kontrolných dní na každej stavbe na úrovni štatutárov, kde veľmi tvrdo trvá na ustanoveniach zmluvy z pohľadu termínov, kvality a ceny,
•	prenosom ťarchy úhrady naviac prác vyplývajúcich z nekvalitnej PD na projektanta.

Výsledky sa začínajú prejavovať na stavbách, ktoré sa ukončujú v rokoch 2007 a 2008 – viď priložená tabuľka. Razantnejšie riešenie tejto oblasti  je potrebné vykonať na úplne novej kvalitatívnej úrovni či už v príprave projektovej dokumentácie tak aj vo vlastnej realizácii  - vykonávať dozor  tak, aby dodatky po podpise zmluvy o dielo nepresiahli 10 %. Je potrebné konštatovať, že výstavba líniových stavieb má svoje špecifiká a stavby bez dodatkov prakticky neexistujú, avšak mieru dodatkov musíme eliminovať na prijateľnú úroveň.  

Program prípravy a výstavby diaľnic a rýchlostných ciest predstavuje z časového hľadiska otvorený dokument, ktorý reaguje na rozvojové tendencie v cestnej doprave, zmeny vo verejnej správe, zmeny územných plánov a v neposlednom rade na aktuálny stav vo finančnom zabezpečení. Uvedené zmeny v týchto oblastiach si vynucujú permanentné zmeny v harmonogramoch prípravy a výstavby diaľnic a rýchlostných ciest. V ostatnom čase sú predmetné harmonogramy v značnej miere ovplyvňované aj schopnosťou investora obstarať včas rozhodnutia v režime súčasného znenia stavebného zákona a súvisiacej legislatívy.

	Z uvedených dôvodov súčasná dopravná situácia v SR vyžaduje uplatňovať v príprave diaľnic a rýchlostných ciest osobitný režim. Analýzou prípravy boli identifikované ďalšie oblasti potrebných úprav na zrýchlenie procesov, ktoré je možné uskutočniť sústredením pomoci zainteresovaných rezortov, ktoré participujú na príprave. Tieto oblasti boli pomenované ako subjektívne príčiny a ich riešenie je možné úpravou administratívnych postupov bez zmeny súvisiacej legislatívy.